
O schimbare mică poate face o mare diferenţă
DVD Pacient şi Întrebări Frecvente

Introduction

Epilepsia este o afecţiune comună care afectează aproximativ şase milioane de oameni în Europa. Tratamentul acesteia variază de la persoană la persoană, însă există unele tipare generale. Crizele celor mai multor persoane cu epilepsie pot fi controlate cu un medicament anti-epileptic sau cu o combinaţie de medicamente. Cu toate acestea, la o treime din pacienţii cu epilepsie nu li se pot elimina crizele epileptice numai cu medicamente, aceştia fiind numiţi de către medici pacienţi cu o epilepsie „greu de tratat”.
A suferi de o epilepsie „greu de tratat” nu înseamnă sfârşitul poveştii. Într-adevăr, acelor pacienţi le pot fi propuse şi alte opţiuni de tratament. Una dintre opţiuni o reprezintă Stimularea Nervului Vag sau Terapia VNS. 

Terapia VNS se aplică la recomandarea medicului dumneavoastră ca urmare a imposibilităţii controlării în mod satisfăcător a crizelor epileptice cu ajutorul medicamentelor administrate sau fiindcă nu sunteţi mulţumit de tratamentul pe care îl urmaţi în prezent.

Această broşură vă va ajuta să vă clarificaţi anumite nelămuriri pe care e posibil să le aveţi după vizionarea DVD-ului. Pentru mai multe informaţii, vă rugăm să vă adresaţi medicului sau asistentei medicale.





Ce este Terapia VNS?

Terapia VNS înseamnă Terapia de Stimulare a Nervului Vag. Terapia VNS utilizează un dispozitiv medical de dimensiuni mici pentru a transmite impulsuri electrice nervului vag din partea stângă a gâtului. Mai apoi, acele impulsuri electrice sunt transmise de la nervul vag spre creier ajutând la prevenirea neregularităţilor electrice care cauzează crizele epileptice.

Ce este nervul vag?

Nervul vag reprezintă o legătură importantă de comunicare dintre corp şi creier. Acesta transmite informaţii senzoriale şi motorii de la corp spre creier şi de la creier spre corp. Există câte un nerv pe ambele părţi ale corpului. În cazul Terapiei VNS nervul vag din partea stângă va fi cel stimulat. 

Cum arată dispozitivul utilizat în cadrul Terapiei VNS?

În cadrul Terapiei VNS se utilizează un dispozitiv medical de dimensiuni mici asemenea unui pacemaker (generator de impulsuri) care trimite mici impulsuri electrice nervului vag din partea stângă a gâtului prin intermediul unui conductor şi a electrozilor.

Cât de mare este dispozitivul?

Dimensiunile modelului Demipulse 103 sunt 45 mm x 32 mm x 6.9 mm. 

Cât de des transmite dispozitivul impulsuri electrice?

Terapia VNS ajută la prevenirea neregularităţilor electrice care cauzează crizele epileptice. 

În funcţie de fiecare persoană în parte, impulsurile electrice sunt transmise creierului la aproximativ fiecare trei sau cinci minute, timp de aproximativ 30 de secunde. Curentul de ieşire va fi ajustat în funcţie de nevoile dumneavoastră speciale. După setarea generatorului Terapiei VNS de către medicul sau asistenta dumneavoastră, acesta va funcţiona continuu aşa cum este programat, 24 de ore pe zi, în fiecare zi timp de mulţi ani fără ca dumneavoastră să trebuiască să vă mai gândiţi la el. 

Ce fel de procedură presupune implantarea dispozitivului?

Terapia VNS nu înseamnă chirurgie pe creier. Implantarea dispozitivului presupune o procedură chirurgicală simplă care necesită numai două incizii mici (la gât şi în partea stângă a pieptului). Este o procedură de scurtă durată realizată sub anestezie generală şi care implică doar o scurtă şedere în spital. 

Implantarea este dureroasă?

După operaţie este posibil să simţiţi puţină durere în locul unde au fost făcute inciziile. Această durere va trece însă în câteva zile, iar medicul sau asistenta medicală vă pot prescrie unele analgezice pentru o scurtă perioadă de timp. 

Voi putea vedea dispozitivul după ce este implantat?

Exceptând mici cicatrici care se vor estompa în timp şi care vor dispărea în cutele naturale ale gâtului şi exceptând o uşoară umflătură pe piept, dispozitivul va fi greu de sesizat. 

Ce fel de cicatrici voi avea ca urmare a aplicării Terapiei VNS?

În general vor exista două cicatrici, una sub clavicula stângă sau aproape de axilă pentru a plasa generatorul de impulsuri şi cealaltă la nivelul gâtului, pe partea stângă, pentru a poziţiona electrozii. Nu vor fi însă cicatrici de dimensiuni mari putând chiar fi acoperite de cutele pielii.
Când trebuie înlocuit dispozitivul şi ce se va întâmpla atunci? 
În interiorul dispozitivul se află o baterie mică care generează impulsurile electrice. De obicei, această baterie are o durabilitate de cinci până la zece ani. Durabilitatea bateriei depinde de curent şi de celelalte setări utilizate. Pe durata vizitelor medicale ulterioare, medicul sau asistenta va verifica starea bateriei. Atunci când bateria este aproape terminată, aceştia vor programa implantarea alteia noi. Acest lucru presupune o operaţie şi mai simplă fiindcă numai generatorul va trebui înlocuit. Întreaga operaţie durează mai puţin de o oră şi poate fi realizată sub anestezie generală sau locală. 

Ce se întâmplă chiar după implantare?

Imediat după implantare, vi se va cere 

să reveniţi la spital pentru un consult cu

medicul sau asistenta dumneavoastră, 

la început la aproximativ fiecare două 

săptămâni. Astfel, vi se va monitoriza

evoluţia şi se vor face ajustările necesare

dispozitivului utilizat în Terapia VNS.

Mai apoi, vizitele vor fi la câteva luni. 

Cum se reglează setările?

Pe durata vizitelor programate, medicul sau asistenta dumneavoastră va face setările necesare în cazul dumneavoastră. După ce dispozitivul utilizat în Terapia VNS este programat, acesta va funcţiona continuu fără ca dumneavoastră să trebuiască să vă mai gândiţi la el. 

Cum va regla setările medicul sau asistenta? 

Pe durata vizitelor medicale ulterioare, este posibil ca dispozitivul utilizat în Terapia VNS să fie reglat de către medicul sau asistenta dumneavoastră în funcţie de răspunsul organismului dumneavoastră. Acest lucru se face cu ajutorul unei telecomenzi şi a unui computer de buzunar. Telecomanda este poziţionată deasupra dispozitivului şi cu ajutorul computerului de buzunar, medicul sau asistenta poate citi şi regla setările stimulării. Acest proces este complet nedureros şi poate fi realizat şi pe deasupra hainelor. 

Care este 'rata de succes'?

O Terapie VNS de succes deseori va reduce numărul crizelor. Unii pacienţi au declarat o scădere majoră a numărului de crize, alţii doar o scădere uşoară, iar în cazul altora nu s-a înregistrat nicio schimbare. Per total, pacienţii care au participat la studiile clinice privind Terapia VNS au înregistrat o scădere semnificativă a numărului de crize epileptice.  

Cât de rapid se pot observa rezultatele?

Beneficiile Terapiei VNS nu se observă întotdeauna imediat. 

Pentru ca efectele să atingă nivele optime pot trece de la câteva luni până la unu sau doi ani.

În mod normal, aceste efecte pozitive nu se diminuează în timp; de fapt, se pot chiar îmbunătăţi.

Cum mi se va schimba viaţa de zi cu zi?

În plus pe lângă reducerea numărului de crize şi a severităţii acestora, mulţi dintre pacienţii Terapiei VNS au declarat şi o îmbunătăţire a stării de spirit, a vigilenţei şi memoriei. 

S-a declarat că aceşti pacienţi fac şi mai puţine vizite neplanificate la spital. 

Voi mai avea nevoie de medicaţie?

Aceasta depinde de rezultatele Terapiei VNS. Unii medici preferă să menţină medicaţia nemodificată timp de câteva luni. Într-adevăr este posibil să fie necesară continuarea administrării medicaţiei anti-epileptice în plus pe lângă Terapia VNS, însă mulţi pacienţi şi medicii lor au indicat o reducere a numărului şi/sau dozelor de medicamente în timp. Medicul sau asistenta medicală vă va sfătui la fiecare vizită. 

La ce foloseşte magnetul?

Magnetul activează imediat dispozitivul utilizat în Terapia VNS. 

Când trebuie să folosesc magnetul?

Magnetul utilizat în cadrul Terapiei VNS poate fi utilizat atunci când simţiţi începerea unei crize sau pe durata unei crize epileptice. 

Cum funcţionează şi cum trebuie să îl folosesc?

Trecerea magnetului utilizat în Terapia VNS pe deasupra dispozitivului activează o stimulare suplimentară care poate opri criza, o poate scurta sau îi poate diminua intensitatea. Poate de asemenea şi îmbunătăţi perioada de recuperare de după criză.

Ce se întâmplă dacă ţin magnetul pe dispozitiv, în loc 

să îl trec numai pe deasupra?

Fixarea şi menţinerea magnetului utilizat în Terapia VNS
deasupra dispozitivului pentru scurt timp va opri 

stimularea. Acest lucru este util în momentele sau pe durata 

unor activităţi când şi cele mai mici efecte negative

pot fi inoportune.

	Cât de sigură este Terapia VNS?

Terapia VNS s-a dovedit prin studii clinice a fi o terapie lipsită de riscuri. Peste 45.000 de persoane epileptice au fost tratate în toată lumea cu Terapia VNS. 

Efectele negative vor fi similare cu cele generate de medicaţie?

Terapia VNS nu este un medicament. Aceasta nu provoacă efecte negative pentru sistemul nervos central ca cele generate de medicamente, precum pierdere de memorie, confuzie, ameţeli (sedare) şi dificultate în concentrare. 




Aşadar care sunt efectele negative ale Terapiei VNS?

Cel mai obişnuit efect negativ al Terapiei VNS poate include o răguşeală temporară sau modificări ale tonului vocii, tuse, senzaţie de gâdilat în gât sau dificultăţi de respiraţie. Aceste efecte negative apar în general în perioadele de stimulare şi în mod normal scad în timp.

Interacţionează Terapia VNS cu medicaţia?

Nu. Nu există interacţiuni cu medicaţia. 

Dar în ceea ce priveşte utilizarea echipamentelor electronice din casă?

Echipamentele casnice, precum cuptorul cu microunde şi telefoanele mobile nu generează niciun efect asupra dispozitivului utilizat în Terapia VNS. La fel nici dispozitivul nu afectează operarea normală a acestor aparate casnice. 

Dar pe durata călătoriilor, în special în ceea ce privesc detectoarele de metale?

Din nou, nu există niciun motiv specific pentru care trebuie să vă îngrijoraţi. Dispozitivul utilizat în cadrul Terapiei VNS nu trebuie să fie afectat şi nici nu afectează sistemele de siguranţă, precum detectoarele de metale. Ca şi precauţie, treceţi prin acestea într-un ritm constant şi nu rămâneţi prea mult în acea zonă.

Dar în ceea ce privesc alte proceduri medicale?

Nu există măsuri speciale de precauţie pe care trebuie să le luaţi, cu două excepţii:

Diatermia Terapeutică (un tratament care promovează vindecarea şi ameliorarea durerii):

Pacienţii care urmează Terapia VNS nu trebuie expuşi diatermiei cu unde scurte, diatermiei cu microunde sau diatermiei terapeutice cu ultrasunete. Trebuie să vă informaţi medicul în legătură cu aceasta. 

Imagistică prin Rezonanţă Magnetică (RMN): Măsuri speciale de precauţie trebuie adoptate.

Trebuie să vă consultaţi întotdeauna cu medicul dumneavoastră înainte de a face un RMN. 

Terapia VNS este sigură pentru femeile însărcinate?

În unele studii experimentale pe animale, s-a demonstrat că Terapia VNS nu afectează fertilitatea şi nu are efecte nocive asupra fătului. În cazul în care doriţi să rămâneţi însărcinată sau sunteţi deja însărcinată, luaţi legătura cu medicul dumneavoastră. 

Pot face duş cu dispozitivul Terapiei VNS?

Da, puteţi face duş sau vă puteţi spăla fără nicio problemă. 

Dispozitivul nu este afectat de apă. 

Există sporturi care sunt interzise pentru pacienţii cărora le-a fost implantat un generator utilizat în Terapia VNS?

Trebuie să consultaţi întotdeauna medicul sau asistenta înainte de a vă implica în activităţi nesupravegheate precum condusul maşinii sau înotul şi în sporturi intense care vă pot fi dăunătoare vouă sau celor din jur.

Ce se întâmplă dacă Terapia VNS nu funcţionează în cazul meu?

În eventualitatea în care Terapia VNS nu vă ajută după unu sau doi ani sau dacă dumneavoastră sau medicul dumneavoastră consideră că Terapia VNS este ineficientă din orice punct de vedere, există mai multe opţiuni. 

Dispozitivul poate fi pur şi simplu oprit şi rămâne pe pieptul dumneavoastră o perioadă nelimitată de timp. Sau generatorul poate fi extras dacă aşa preferaţi sau dacă medicul o recomandă. Acest lucra va implica o procedură chirurgicală minoră. Este important de reţinut că dacă beneficiaţi de Terapia VNS, continuaţi să fiţi un candidat pentru orice nou tratament care poate apărea în viitor, de exemplu, proceduri chirurgicale noi sau medicamente noi.

Mai multe informaţii puteţi găsi pe www.VNSTherapy.com.

Pentru întrebări în UK, vizitaţi www.VNSTherapy.com.

Informaţii detaliate cu privire la Terapia VNS pot fi găsite în Manualul Pacientului. 

Dacă încă mai aveţi întrebări cu privire la Terapia VNS, vă rugăm să vă contactaţi medicul sau asistenta medicală.

INDICAŢII PENTRU UTILIZARE LA NIVEL EUROPEAN: Sistemul Terapeutic VNS este indicat pentru a fi utilizat ca şi terapie suplimentară în vederea reducerii frecvenţei crizelor pacienţilor a căror epilepsie este dominată de crize epileptice parţiale (cu sau fără generalizare secundară) sau de crize generalizate care nu răspund la medicaţia anti-epileptică.

CONTRAINDICAŢII: Sistemul Terapeutic VNS nu poate fi utilizat în cazul pacienţilor care au suferit o vagotomie cervical bilateral sau stângă. Nu utilizaţi o diatermie cu unde scurte, o diatermie cu microunde sau o diatermie terapeutică cu ultrasunete în cazul pacienţilor care au implantat un Sistem Terapeutic VNS. Diagnosticul cu ultrasunete nu este inclus în această contraindicaţie. 
AVERTIZĂRI: Medicii trebuie să-şi informeze pacienţii în legătură cu toate efectele adverse indicate în cadrul Manualului Medicului privind Sistemul Terapeutic VNS, inclusiv să precizeze faptul că Terapia VNS poate să nu vindece epilepsia. Având în vedere că crizele epileptice pot apărea în orice moment, pacienţii trebuie să solicite sfatul medicului înainte de a realiza activităţi nesupravegheate, precum condusul maşinii, înot sau baie, sau sporturi intense care vă pot fi dăunătoare vouă sau celor din jur. Pacienţii care au dificultăţi de deglutiţie, cardiace sau respiratorii (inclusiv, însă fără a se limita la apnee obstructivă în somn si boli pulmonare cronice) trebuie să discute cu medicul lor pentru a stabili dacă Terapia VNS este adecvată în cazul lor din moment ce stimularea le poate agrava starea. 
Sistemul Terapeutic VNS poate afecta alte dispozitive medicale şi alte dispozitive medicale pot afecta Sistemul Terapeutic VNS. RMN-ul poate fi realizat în siguranţă; totuşi, trebuie utilizate echipamente speciale. 

EFECTE ADVERSE: Efectul advers cel mai comun generat de stimulare include răguşeală, parestezii (senzaţii de furnicătură la nivelul pielii), dispnee (respiraţie dificilă) şi tuse accentuată. Cel mai frecvent efect secundar raportat ca urmare a intervenţiei chirurgicale pentru implantare este infecţia.

